**A fi eu tu în a fi**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragostea mi-a pătruns în suflet

ca un ochi de lumină cu privirea ascuțită.

Ușoară ca un vis,

fulguiește în întunericul aspru

până la aprinderea gândului

în care aștept să răsari din clipă în clipă.

Trecutul îmi pare un oraș străvechi al ghețurilor

pe care l-am lăsat în urmă ca o justificare:

a fi eu tu în a fi

clipa

în care ne înfigem gândurile în mintea celuilalt.

Închid întunericul când inima îmi tace,

ascultând cum curgi în gânduri

pasăre măiastră refăcând adolescența luminii.